Document ID: /roh_data/filtered/fineweb-2-filterrobots_roh.jsonl.gz/32595

Plirs millis da tatgaders sajan gia scumpartids ha declerà Patrik Eichholzer da la polizia communala da San Murezzan. Las vignettas oranschas na sajan betg obligatoricas, ma ellas faciliteschian dentant il transit tras San Murezzan durant las proximas duas emnas.
Dus parcadis sco lieu da partenza
Per reglar il traffic datti ils dus posts da controlla a Schlarigna ed a Champfèr, nua ch’ils autos vegnan sviads directamain sin ils gronds parcadis. La glieud vegn transportada da là cun bus da shuttle a San Murezzan e fin sin l’areal da Salastrains.
5 zonas d’access per il center
Il concept da traffic da l’organisaziun da las cursas prevesa ultra da quai 5 zonas per la vischnanca da San Murezzan. A maun da las singulas vignettas da differentas colurs vesan ils posts da controlla tgi che ha nua access. Las persunas ch’abitan u lavuran a San Murezzan ed han in parcadi reservà, han survegnì ina vignetta speziala.
Lubientscha temporara per cas urgents
Per avair access en il center da San Murezzan er durant las proximas duas emnas, dovria ina permissiun speziala. Per cas urgents, uschia Patrik Eichholzer, dettia ina lubientscha temporara ch’ils posts da controlla pon dar sin il lieu.
Quai valia er per persunas che ston ir urgentamain en la Clinica Gut che sa chatta entamez San Murezzan. Senza lubientscha n'èsi dentant betg pussaivel da charrar cun vehichels motorisads tras las zonas serradas da San Murezzan.
Sin il palpiri funcziuna il concept
Entant exista il concept da traffic dals Campiunadis mundials da skis 2017 a San Murezzan be sin palpiri. A partir da sonda, 4 da favrer 2017 valan tut las restricziuns per il traffic.
Quint cun pli lungs viadis da lavur e cun colonnas hajan ins da far en mintga cas. Perquai recumondan tant ils organisaturs sco er la polizia da duvrar sche pussaivel ils mezs da transport publics.
RR actualitad 12:00